b'\n_START_ARTICLE_\nLietuvos teis\xc4\x97\n_START_PARAGRAPH_\nLietuvos Respublikos teis\xc4\x97\xc2\xa0\xe2\x80\x93 Lietuvos teisin\xc4\x97s sistemos dalis, normin\xc4\x97 LR teisin\xc4\x97s sistemos posistem\xc4\x97. Lietuvos teis\xc4\x97 yra priskiriama rom\xc4\x97n\xc5\xb3-german\xc5\xb3 teis\xc4\x97s \xc5\xa1eimai (kontinentinei teisei).\n_START_SECTION_\nTeis\xc4\x97s \xc5\xa1altiniai\n_START_PARAGRAPH_\n\xc5\xbdymiausi istoriniai Lietuvos teis\xc4\x97s \xc5\xa1altiniai\xc2\xa0\xe2\x80\x93 Kazimiero teisynas (1468\xc2\xa0m.), Lietuvos Statutai (1529, 1566 ir 1588\xc2\xa0m.), Gegu\xc5\xbe\xc4\x97s tre\xc4\x8diosios Konstitucija (1791\xc2\xa0m.)\xc2\xa0\xe2\x80\x93 seniausia ra\xc5\xa1ytin\xc4\x97 Konstitucija Europoje._NEWLINE_Pagrindinis Lietuvos teis\xc4\x97s \xc5\xa1altinis yra \xc4\xafstatymas. Pagrindinis Lietuvos \xc4\xafstatymas yra Lietuvos Konstitucija. Po jos seka konstituciniai \xc4\xafstatymai, \xc4\xafstatymai, po\xc4\xafstatyminiai aktai ir kt. Lietuvos Respublikos tarptautines sutartis ratifikuoja Seimas \xc4\xafstatymu. LR tarptautines sutartis ratifikuoti Seimui teikia Prezidentas savo iniciatyva ar pasi\xc5\xablius Vyriausybei._NEWLINE_Tarptautines sutartis, kurioms Lietuvos Respublikos Konstitucija, \xc5\xa1is \xc4\xafstatymas arba pati sutartis nenumato ratifikavimo proced\xc5\xabros, tvirtina Lietuvos Respublikos Vyriausyb\xc4\x97 nutarimu. Tarptautines sutartis Lietuvos Respublikos Vyriausybei tvirtinti teikia ministerija, kurios kompetencijai priklauso sutart\xc4\xaf vykdyti, suderinusi su U\xc5\xbesienio reikal\xc5\xb3 ministerija._NEWLINE_Pagrindini\xc5\xb3 teis\xc4\x97s \xc5\xa1ak\xc5\xb3\xc2\xa0\xe2\x80\x93 tiek materialin\xc4\x97s (baud\xc5\xbeiamosios, civilin\xc4\x97s teis\xc4\x97s), tiek ir proceso teis\xc4\x97s (baud\xc5\xbeiamojo, civilinio proceso) \xc5\xa1altiniai yra kodifikuoti teis\xc4\x97s aktai (\xc4\xafstatymai)\xc2\xa0\xe2\x80\x93 kodeksai: Lietuvos civilinis kodeksas, Lietuvos baud\xc5\xbeiamasis kodeksas ir kt.\n_START_SECTION_\nTeis\xc4\x97k\xc5\xabros subjektai\n_START_PARAGRAPH_\nTeis\xc4\x97s normas priima \xc4\xafvairios institucijos. Lietuvos Respublikos Seimas yra vienintel\xc4\x97 institucija, turinti teis\xc4\x99 priimti \xc4\xafstatymus. Lietuvoje n\xc4\x97ra deleguotosios \xc4\xafstatym\xc5\xb3 leidybos. Visi kiti valstyb\xc4\x97s institucij\xc5\xb3 priimami teis\xc4\x97s aktai turi atitikti Lietuvos Respublikos Konstitucij\xc4\x85 ir neprie\xc5\xa1tarauti kitiems \xc4\xafstatymams. Kitus teis\xc4\x97s norminius aktus gali priimti: Seimas (nutarimai), Prezidentas (dekretai), Vyriausyb\xc4\x97 (nutarimai), ministerijos ir kitos Vyriausyb\xc4\x97s \xc4\xafstaigos (\xc4\xafsakymai), spskri\xc4\x8di\xc5\xb3 vir\xc5\xa1ininkai (\xc4\xafsakymai), vietos savivaldos institucijos (sprendimai, \xc4\xafsakymai).'